
Nr.188/24.03.2017
Comunicat de presă

privind înscrierea în învățământul primar
În data de 23 martie 2017 s-a încheiat prima etapă de înscriere în clasa pregătitoare pentru anul şcolar 2017-2018. Astfel, la nivelul judeţului, avem 2794 cereri admise pentru copiii din circumscripţia şcolară, 405 cereri admise pentru copiii din afara circumscripţiei şcolare, 17 cereri respinse la o altă unitate de învăţământ decât şcoala de circumscripţie, fie din neîndeplinirea criteriilor generale şi specifice fie din lipsă de locuri libere în unele unităţi de învăţământ. 

Pentru cazurile nesoluţionate sau pentru cei care nu s-au înscris la nicio unitate de învăţământ, există a doua etapă de înscriere, astfel:

· în perioada 24 martie - 30 martie 2017 - completarea cererii tip de către părinţii copiilor nerepartizaţi în prima etapă, cu maximum trei opţiuni pentru unităţile de învăţământ la care mai există locuri disponibile, depunerea şi validarea cererii tip de înscriere la secretariatul unităţii de învăţământ aflate pe prima poziţie dintre cele trei opţiuni exprimate pentru etapa a doua, de către părinţii copiilor care nu au fost cuprinşi în nicio unitate de învăţământ în etapa anterioară sau care nu au participat la prima etapă;

· în perioada 31 martie - 5 aprilie 2017 - analiza şi soluţionarea cererilor tip de înscriere depuse de părinţi la nivelul unităţilor de învăţământ pe baza criteriilor generale din metodologie şi a celor specifice de departajare stabilite de fiecare unitate de învăţământ, repartizarea copiilor ţinând cont de prima opţiune exprimată, în limita locurilor disponibile şi completarea în aplicaţia informatică;

· în data de 6 aprilie 2017 - afişarea la fiecare unitate de învăţământ a listelor finale ale copiilor înscrişi în clasa pregătitoare;
· în perioada 7-13 aprilie 2017 - soluţionarea cererilor părinţilor copiilor nerepartizaţi după prima opţiune în a doua etapă, în şedinţă publică la nivelul ISJ Arad 

Purtător de cuvânt al ISJ Arad,

Inspector școlar Laura NĂDĂBAN
